Diari Oficial de la Generalitat Valenciana


Sumari del DOGV 7549, del 16-06-2015 (2015/5690)

RESOLUCIÓ de 12 de juny de 2015, de la Fundació de la Comunitat Valenciana per al Foment d'Estudis Superiors, per la qual es convoquen beques per a titulats superiors universitaris per a participar en activitats formatives en investigació.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7549

Data del DOGV
:   16-06-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/5690


Data del document
:   12-06-2015

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 12 de juny de 2015, de la Fundació de la Comunitat Valenciana per al Foment d'Estudis Superiors, per la qual es convoquen beques per a titulats superiors universitaris per a participar en activitats formatives en investigació. [2015/5690]  
La Fundació de la Comunitat Valenciana per al Foment de la Formació Superior, en compliment de la seua finalitat d'impulsar la realització d'accions educatives i científiques per mitjà de beques i ajudes a l'estudi i a la investigació, ha acordat la convocatòria de beques formatives en investigació per a postgraduats, en diferents àrees de coneixement.  
  
Per això, i en compliment de l'Acord del Patronat de la Fundació en la seua sessió de data 13 de març de 2015, resolc:  
  
Únic  
Convocar les beques per a pràctiques formatives per a postgraduats, que es regiran per les bases següents:  
  
Primera. Objecte  
Convocar la concessió, en règim de concurrència competitiva, de 12 beques, per a completar la formació dels/de les jóvens titulats/ades universitaris/àries, per mitjà de la realització d'activitats formatives en investigació en les àrees d'activitat següents:  
- El patrimoni documental del Tribunal de les Aigües: estudi i inventari: 2 beques.  
- El fons documental de la família Borja: catalogació i estudi dels documents de l'Arxiu Secret del Vaticà: 2 beques.  
- Sistema Arxivístic de la Comunitat Valenciana, estudi i inventari: 1 beca.  
- Patrimoni del Reial Monestir de la Santíssima Trinitat: conservació i divulgació: 1 beca.  
- Patrimoni Etnològic i Immaterial de la Comunitat Valenciana: conservació i divulgació: 1 beca.  
- Patrimoni Romà i Arqueològic de la Comunitat Valenciana: conservació i divulgació: 1 beca.  
- Art Rupestre de la Comunitat Valenciana: conservació i divulgació: 1 beca.  
- Patrimoni Paleontològic de la Comunitat Valenciana: conservació i divulgació: 1 beca.  
- Sistema Museístic de la Comunitat Valenciana: conservació i divulgació: 1 beca.  
- Les Arts i el Disseny a la Comunitat Valenciana: didàctica i divulgació: 1 beca.  
  
Segona. Requisits  
Les persones que sol·liciten participar en la convocatòria hauran de reunir els requisits següents:  
a) No ser major de 35 anys.  
b) Estar en possessió d'un títol oficial universitari, i si és el cas dels coneixements específics, dels que s'indiquen en l'annex per a cada classe d'activitat, expedit o homologat per les autoritats espanyoles corresponents, i que no hagen transcorregut més de tres anys des de la seua obtenció.  
c) Serà necessària una nota mitjana de l'expedient acadèmic igual o superior a 7.  
  
Tercera. Duració de la beca i pròrroga  
El període de duració de la beca serà de dotze mesos des de la data que s'indique en la resolució de concessió. El període de duració podrà prorrogar-se sense necessitat de nova convocatòria per un període màxim de dotze mesos addicionals, sempre que l'exercici de l'activitat que s'estiga efectuant així ho requerisca o aconselle.  
  
Quarta. Dotació econòmica individual i pagament de la beca  
1. La dotació de cada una de les beques serà de mil dos-cents euros bruts mensuals (1.200 ?). Sobre el dit import haurà d'efectuar-se la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres que, si és el cas, puguen correspondre.  
2. Les quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.  
  
3. Durant el període de vigència de la beca i a fi que la quantia de l'ajuda concedida no es veja indirectament minvada, es podran abonar ajudes complementàries per a compensar els gastos derivats de l'assistència a cursos, seminaris, esdeveniments o altres activitats que a consideració del tutor/a responsable de la formació, es consideren necessaris o convenients als propòsits d'esta.  
4. L'import de les beques s'abonarà mensualment, després de la certificació del personal tutor responsable de les activitats formatives i d'especialització de cada becari, designat per l'entitat on es realitze l'activitat objecte de la beca.  
  
Quinta. Expressió d'interés per part dels interessats  
Els candidats hauran de dirigir les seues expressions d'interés a la FFES, en el termini comprés des de l'endemà de la seua publicació en el Diari Oficial de la Comunitat Valenciana i durant els següents vint dies naturals, que haurà de fer-se arribar a la FFES via correu electrònic gavn@ylss.tv.  
Estes hauran d'incloure els documents següents:  
a) Còpia compulsada del DNI o document d'identitat de qualsevol dels països membres de la Unió Europea.  
b) Còpia compulsada del títol acadèmic, expedit o homologat a Espanya.  
c) Expedient acadèmic compulsat amb la nota mitjana oficial.  
d) Còpia compulsada de qualsevol altre document que acredite la possessió de títols, màsters, cursos, mèrits docents, investigadors o professionals que es desitgen al·legar.  
e) Currículum.  
La presentació d'una sol·licitud d'ajuda comporta el consentiment per a la comunicació a tercers de les dades que s'hi arrepleguen, amb objecte del tractament posterior de les dades amb fins històrics, estadístics o científics, en el marc de la Llei Orgànica 15/1999, de 13 de desembre, de Protecció de Dades de Caràcter Personal. La presentació d'una sol·licitud d'ajuda comporta el consentiment per a la utilització, per part de l'òrgan instructor o de l'òrgan concedent, de mitjans electrònics per a la pràctica de les notificacions que es realitzen al llarg del procediment. Es podran exercir els drets d'accés, rectificació, cancel·lació i oposició de les seues dades personals, en els termes legals marcats per la Llei 15/1999, per mitjà de correu a la mateixa adreça.  
  
  
Sexta. Avaluació de les sol·licituds i selecció  
L'avaluació de sol·licituds es realitzarà d'acord amb el barem següent:  
A) Expedient acadèmic: fins a un màxim de 14 punts.  
1) Nota mitjana ponderada de l'expedient acadèmic: fins a 10 punts.  
  
Quan la ponderació estiga realitzada amb una puntuació 0-4 s'aplicarà el que disposa l'article primer, apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial. No obstant això, es recomana aportar certificació on conste la nota mitjana ponderada entre 5 i 10 punts.  
2) Títol de màster universitari, directament relacionat amb l'objecte de la beca, que complisca els requisits de l'article 15 del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials: 2 punts.  
3) Altres títols universitaris de llicenciat o grau s que no constituïsquen un requisit per a la concessió: 2 punts.  
B) Coneixements de valencià: fins a un màxim de 3 punts.  
1) Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent i puntuant-se exclusivament el nivell més alt acreditat:  
  
- Oral: 0,25 punts.  
- Elemental: 0,50 punts.  
- Mitjà: 0,75 punts.  
- Superior: 1,00 punt.  
2) Especialitat de Correcció de Textos: 1 punt.  
3) Especialitat en Llenguatge als Mitjans de Comunicació: 0,50 punts.  
4) Especialitat en Llenguatge Administratiu: 0,50 punts.  
C) Coneixement d'idiomes de la Unió Europea: fins a un màxim d'1 punt.  
1) Es valorarà cada nivell superat, d'acord amb el Marc Comú Europeu de Referència per a les Llengües, A1, A2, B1, B2, C1, amb 0,20 punts.  
2) Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat, de conformitat amb el que establix el Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres (DOCV 7027, 20.05.2013). En cas que el coneixement d'un idioma s'acredite per títol universitari i haja sigut valorat en l'apartat A2, no es podrà computar també en este apartat. En cap cas es puntuaran en este subapartat els cursos de valencià.  
  
E) Entrevista: fins a un màxim de 7 punts.  
La valoració que s'atorgue en este apartat no podrà superar el 30 % de la puntuació màxima que es puga obtindre per mitjà de la suma de la resta d'apartats que s'incloguen en estes bases.  
  
Sèptima. Òrgan de selecció  
- Un patró de la Fundació designat per la seua presidenta.  
- Un representant de l'entitat col·laboradora on s'efectuarà la pràctica.  
- El gerent de la Fundació, que actuarà, a més, com a secretari.  
  
Octava. Relació de seleccionats  
Després de l'avaluació, l'òrgan de selecció establirà una relació de sol·licituds, ordenades de major a menor puntuació aconseguida i l'elevarà al president de la FFES, que resoldrà l'adjudicació de l'ajudes. En cas d'empat en la puntuació total de dos o més aspirants, precediran en la llista aquells que hagen obtingut una major puntuació conseqüència del seu expedient acadèmic.  
  
Novena. Publicació de la resolució  
Conclòs el procés selectiu es procedirà a la resolució de concessió de les ajudes a les persones candidates seleccionades com a beneficiàries i de 4 persones candidates reserva per a suplir les possible renúncies que es produïsquen entre les persones seleccionades. La dita resolució es publicarà en la pàgina web de la FFES, www.ffes.es.  
  
Deu. Presentació informe final  
La persona beneficiària es compromet a elaborar i entregar, a la finalització del gaudi de l'ajuda, un informe on es detalle l'activitat exercida. Este informe haurà de remetre's a la FFES via correu electrònic (rlwr@vvpa.ib) dins del mes següent a la finalització del gaudi de l'ajuda.  
  
Onze. Obligacions  
La persona beneficiària està obligada a acceptar la concessió de la beca i renunciar a qualsevol altra beca coetània que es gaudisca i a incorporar-se al departament que se li indique en el termini establit, a realitzar l'activitat que ha motivat la concessió durant el període de gaudi, i guardar el degut secret i confidencialitat dels assumptes en què intervinga.  
Els tutors ordenaran les activitats del personal becari i organitzaran el temps de dedicació a les dites activitats, que no serà superior a 30 hores setmanals.  
Per mitjà de l'acceptació de les bases de la convocatòria, els becaris cedixen gratuïtament i de manera indefinida els resultats que s'obtinguen com a conseqüència del desenrotllament de les beques, així com la memòria final, si és el cas, a l'entitat concedent de la beca, que es reserva el dret de la publicació i utilització, llevat que la normativa aplicable en determinades matèries disposen una altra cosa.  
Finalitzat el període de gaudi de la beca i amb un informe previ favorable del tutor/a, s'expedirà el corresponent certificat d'aptitud i aprofitament a favor del becari/ària.  
La concessió i aprofitament de la beca no implicarà cap vinculació laboral o administrativa amb l'entitat convocant.  
Les beques objecte de la present convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenrotllament d'esta.  
  
València 12 de juny de 2015.- La presidenta de la Fundació: María José Catalá Verdet.  
  
  
ANNEX  
Titulació i requisits específics  
  
El patrimoni documental del Tribunal de les Aigües: estudi i inventari  
Titulació:  
- Història  
- Biblioteconomia o Documentació  
  
El fons documental de la Família Borja: inventari, catalogació i estudi dels documents digitalitzats de l'Arxiu Secret del Vaticà  
  
Titulació:  
- Història  
- Biblioteconomia o Documentació  
- Coneixements específics de llatí.  
  
Sistema Arxivístic de la Comunitat Valenciana: estudi i inventari  
  
Titulació:  
- Història  
- Biblioteconomia o Documentació.  
  
El Patrimoni del Reial Monestir de la Santíssima Trinitat: conservació i divulgació  
Titulació:  
- Història, secció Història de l'Art  
- Història de l'Art  
  
El Patrimoni Etnològic i Immaterial de la Comunitat Valenciana: conservació i divulgació  
Titulació:  
- Història  
- Arqueologia  
- Antropologia Social i Cultural  
  
El Patrimoni Romà i Arqueològic de la Comunitat Valenciana: conservació i divulgació  
Titulació:  
- Història  
- Arqueologia  
  
L'Art Rupestre de la Comunitat Valenciana per a la seua conservació i divulgació  
Titulació:  
- Història  
- Arqueologia  
  
El Patrimoni Paleontològic Valencià per a la seua conservació i divulgació  
Titulació:  
- Biologia  
- Ciències Mediambientals  
  
El Sistema Museístic de la Comunitat Valenciana: conservació i divulgació  
Titulació:  
- Història, secció Història de l'Art  
- Història de l'Art  
  
Les Arts i el Disseny a la Comunitat Valenciana: didàctica i divulgació  
Titulació:  
- Màster en Ensenyances Artístiques